# Benimassot

Benimassot és una població de la comarca del Comtat, al País Valencià.

## Història

Les restes d'activitat humana més antigues són les pintures rupestres de "les Covetes Roges".
En 1986 es van trobar dues escultures iberes en el material de construcció d'un habitatge. Les figures són el Bou i la Dama de Benimassot, i formarien part del conjunt de restes trobades a la Vall de Seta, probablement d'origen funerari, i que suggerixen l'existència d'un assentament pròsper.
El 1602 Benimassot estava constituïda per 18 famílies de moriscos. Va sofrir contínues cessions de propietat: va pertànyer a l'almirall Roger de Llúria, i més tard al comte de Terranova; posteriorment va passar a la Corona, regida aleshores per Pere III el Cerimoniós, qui la va donar al seu fill Martí l'Humà i, per heretat, va passar a ser propietari el seu net bord, Frederic de Luna; posteriorment va ser recuperada per a la Corona per Alfons el Magnànim. També va pertànyer als Cardona, marquesos de Guadalest, i va ser senyoria d'Ariza.
Quant a Patrimoni, cal destacar l'església de la Puríssima Concepció, del segle xvii.

## Demografia i economia

La població, de 780 habitants (benimassoters) el 1900, ha anat minvant a poc a poc fins a abastar, el 2002, els 142. L'economia és exclusivament agrícola i darrerament està tractant d'obrir-se camí al context del turisme rural.

## Geografia

Situat a la vall de Seta, és conegut com "la balconada de la Serrella", per la seua privilegiada situació paisatgística. En el terme, de 9,5 km², és habitual la pràctica de senderisme, amb excursions a les formacions rocoses com el Tossal Blanc, el penyal de Cantacuc, les covetes Roges (art rupestre). El centre urbà, al qual s'accedix a través d'un túnel, manté una estructura de carrers escarpats i costeruts amb les balconades plenes de tests florits. També destaca la pujada al Calvari i la Font de la Penya.
Està situat a la falda meridional de la Serra d'Almudaina. La millor forma d'accés és seguint la carretera des de Cocentaina i Gorga fins a Castell de Castells.
El seu terme municipal limita amb els de Balones, Quatretondeta, Tollos, Fageca i Planes, a la comarca del Comtat, i la Vall d'Alcalà, a la Marina Alta.

## Festes i gastronomia

De la seua gastronomia citarem: el putxero amb pilotes de dacsa, l'arròs al forn i les coquetes fregides.
La nit de Sant Joan es fan fogueres de camamirla i la gent del poble les bota per demunt com a ritual.
La Nit de Nadal els xiquets recorren el poble amb torxes d'espígol coneguda com a "Xameles".

## Política i govern
### Alcaldia

Des de 2019 l'alcalde de Benimassot és Ismael Molinés García del Partit Popular (PP).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Santiago Calabuig Tarraso | UCD | 19/04/1979 | -- |
| 1983–1987 | Francisco Gilabert Gilabert | AP-PDP-UL-UV | 28/05/1983 | -- |
| 1987–1991 | Francisco Gilabert Gilabert | AP | 30/06/1987 | -- |
| 1991–1995 | Francisco Gilabert Gilabert | PP | 17/06/1991 | -- |
| 1995–1999 | Francisco Gilabert Gilabert | PP | 17/06/1995 | -- |
| 1999–2003 | Francisco Gilabert Gilabert Enrique Cantó Soler | PP PP | 03/07/1999 13/10/1999 | Dimissió/renúncia -- |
| 2003–2007 | Rafael Cano Doménech | PSPV-PSOE | 14/06/2003 | -- |
| 2007–2011 | Rafael Cano Doménech | PSPV-PSOE | 16/06/2007 | -- |
| 2011–2015 | Rafael Cano Doménech | PSPV-PSOE | 11/06/2011 | -- |
| 2015–2019 | Remedios Oltra Ferrándiz | PSPV-PSOE | 13/06/2015 | -- |
| 2019-2023 | Ismael Molinés García | PP | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

### Eleccions municipals de 2015

Resultats electorals - Benimassot, 2015 :
| Candidatura | Candidatura | Cap de llista | Vots | Regidors | % vots |
| | Partit Socialista del País Valencià | Remedios Oltra Ferrándiz | 57 | 5 | 86,36% |
| | Partit Popular de la Comunitat Valenciana | Irenen Llopis Torregrosa | 6 | - | 9,09% |
| Total | Total | 68 | 68 | 5 | 73,91% |

## Referències

* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Benimassot. Històric de Govern Local». Portal d'informació ARGOS. [Consulta: 6 desembre 2020].

## Enllaços externs

* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..
Els vint-i-cinc municipis més petits del País Valencià :
1. Castell de Cabres 20 · 2. Sempere 26 · 3. Tollos 30 · 4. Palanques 38 · 5. Figueres 46 · 6. Famorca 48 · 7 Sacanyet 52 · 8. Villores 53 · 9. Vallat 54 · 10. la Font de la Reina 58 · 11. la Pobla de Sant Miquel 59 · 12. Torralba 60 · 13. Vallibona 61 · 14. Herbers 63 · 15. Pavies 74 · 16. Matet 78 · 17. Vilamalur 85 · 18. Torre-xiva 89 · 19. Vilanova de Viver 89 · 20. Espadella 92 · 21. Benimassot 93 · 22. les Fonts d'Aiòder 95 · 23. Carrícola 99 · 24. la Serratella 103 · 25. Toga 104 :